ซีไอเอ็มบีพาเอสเอ็มอีไทยไปนอก
ธนาคารซีไอเอ็มบี ไทย ปรับโครงสร้างธุรกิจดันเอสเอ็มอีไทยขยายธุรกิจออกสู่อาเซียน ตั้งเป้าขยายสินเชื่อปีนี้โต 8% ปล่อยกู้ใหม่แล้ว 4,000 ล้านบาท
17 มิ.ย. 2559

ธนาคารซีไอเอ็มบี ไทย ปรับโครงสร้างธุรกิจดันเอสเอ็มอีไทยขยายธุรกิจออกสู่อาเซียน ตั้งเป้าขยายสินเชื่อปีนี้โต 8% ปล่อยกู้ใหม่แล้ว 4,000 ล้านบาท
นางวรีมน นิยมไทย รองกรรมการผู้จัดการใหญ่ สายพาณิชย์ธนกิจ ธนาคารซีไอเอ็มบี ไทย เปิดเผยว่า ธนาคารได้ปรับโครงสร้างลูกค้าเอเอ็มใหม่ โดยได้แบ่งเป็นกลุ่มลูกค้าออกเป็น 3 กลุ่ม คือ รายเล็ก จะต้องมียอดขายไม่เกิน 100 ล้านบาท/ปี, รายกลาง ยอดขาย 100-1,000 ล้านบาท/ปี และรายใหญ่ ยอดขาย 1,000-3,000 ล้านบาท/ปี
ทั้งนี้ การแยกกลุ่มจะทำให้ตอบโจทย์ลูกค้าได้ดีขึ้น รวมไปถึงการจัดทำผลิตภัณฑ์ทางการเงินที่จะรองรับนโยบายในการนำลูกค้าออกไปสู่ตลาดอาเซียนให้มากขึ้นตามนโยบายของซีไอเอ็มบีกรุ๊ป
นางวรีมน กล่าวว่า เตรียมออกผลิตภัณฑ์สินเชื่อที่จะให้เอสเอ็มอีสามารถเข้าถึงแหล่งเงินกู้ได้ดีขึ้นตาม พ.ร.บ.หลักประกันทางธุรกิจ พ.ศ. 2558 ที่จะบังคับใช้ 2 ก.ค.นี้ เป็นปัจจัยสนับสนุนการเข้าถึงแหล่งเงินทุนของลูกค้าเอสเอ็มอี การนำทรัพย์สินอื่นนอกเหนือจากที่ดิน โรงงาน มาเป็นหลักประกันกู้เงิน ช่วยให้ขอสินเชื่อได้ง่ายขึ้น เช่น ลูกค้าที่มีศักยภาพ มีแบรนด์ที่เป็นที่รู้จัก มีทรัพย์สินทางปัญญา สามารถนำมาเป็นหลักประกันในการกู้เงินได้ จากเดิมไม่สามารถทำได้ จะได้เห็นมีลูกค้าขอกู้เงินได้มากขึ้น เพราะเดิมหลักประกันเป็นปัญหาสำคัญที่คู่กับเอสเอ็มอีมาโดยตลอด 
“ธนาคารมีส่วนแบ่งการตลาดในการปล่อยกู้เอสเอ็มอียังน้อย เมื่อเทียบกับตลาดรวม แต่แบงก์จะใช้ความโดดเด่นเฉพาะทาง หรือเป็นแนวฮิปเตอร์ ด้วยการใช้เครือข่ายในอาเซียน การรู้จริงในข้อมูลตลาดของประเทศต่างๆ ในอาเซียน เพื่อช่วยลูกค้าออกไปสู่ตลาดอาเซียนได้อย่างแท้จริง ซึ่งกลุ่มเอสเอ็มอีไทยที่มีศักยภาพดีที่มีแนวโน้มจะออกไปตลาดอาเซียนได้ คือ ธุรกิจกลุ่มอาหารแปรรูป ท่องเที่ยว และบริการ เป็นต้น ซึ่งน่าจะออกไปได้ในตลาดมาเลเซีย และอินโดนีเซียก่อน คาดว่าจะพาลูกค้าออกไปเริ่มได้ในปีหน้า โดยภายในปีนี้ธนาคารตั้งเป้าขยายสินเชื่อให้ได้ 6-8% จากปี 2558” นางวรีมน กล่าว
นางวรีมน กล่าวว่า ธนาคารมียอดสินเชื่อคงค้าง ณ สิ้นปี 2558 ประมาณ 5 หมื่นล้านบาท ส่วนสินเชื่อเอสเอ็มอีที่ปล่อยกู้ใหม่จากต้นปีถึง ณ เดือน เม.ย.มีวงเงินประมาณ 4,000 ล้านบาท ซึ่งส่วนใหญ่เป็นการให้กู้กับลูกค้าเดิม ไม่ใช่ลูกค้าใหม่
ทางด้านคุณภาพหนี้หรือระดับหนี้ที่ไม่ก่อให้เกิดรายได้ (เอ็นพีแอล) ในภาวะเศรษฐกิจเช่นนี้ ต้องยอมรับว่าปรับเพิ่มขึ้นบ้าง โดยปัจจุบันเอ็นพีแอลของสินเชื่อเอสเอ็มอีอยู่ที่ประมาณ 3% จากต้นปีอยู่ที่ 2% กว่า คาดว่าจะสามารถควบคุมเอ็นพีแอลปีนี้ให้ไม่เกิน 3% ได้ จากการเข้าหาลูกค้าที่มีปัญหาอย่างรวดเร็ว และเชื่อว่าในช่วงครึ่งปีหลังภาวะเศรษฐกิจน่าจะขยายตัวได้ดีขึ้นกว่าในช่วงครึ่งปีแรก